আদালতের রায় জানার পর রথযাত্রার তারিখ নিয়ে দিনভর টানাপড়েন চলল বিজেপিতে। রাত পর্যন্ত বৈঠকের পর রাজ্য সভাপতি দিলীপ ঘোষ বলেন, ‘‘২২ তারিখ বীরভূম থেকে প্রথম রথের চাকা গড়াবে। ২৪ এবং ২৬ ডিসেম্বর যথাক্রমে কোচবিহার ও সাগর থেকে রথ বেরোবে।’’ অন্য দিকে, রাজ্যের মন্ত্রী ও তৃণমূলের মহাসচিব পার্থ চট্টোপাধ্যায় বললেন, ‘‘রাজ্য জুড়ে মমতা বন্দ্যোপাধ্যায় যে উন্নয়ন করছেন, তাকে যারা ব্যাহত করার চেষ্টা করবে, শক্ত হাতে তাদের মোকাবিলা করাই আমাদের প্রধান লক্ষ্য।’’ যদিও দিল্লিতে রথযাত্রা প্রসঙ্গে প্রতিক্রিয়া দিতে গিয়ে কেন্দ্রীয় অর্থমন্ত্রী অরুণ জেটলি বলেন, ‘‘বিরোধী দল আর মানবাধিকার কর্মীরা নীরব কেন? বিজেপি শাসিত রাজ্যে বিরোধী দলের কর্মসূচি এ ভাবে বাতিল করলে তো অঘোষিত জরুরি অবস্থা বলা হত!’’ এ দিকে বৃহস্পতিবার আদালতের রায় শোনার পর কলকাতায় জাতীয় গ্রন্থাগারের প্রেক্ষাগৃহে বিজেপির সাংগঠনিক বৈঠক দ্রুত ঘুরে যায় রথযাত্রার আলোচনায়। রাজ্য সভাপতি দিলীপবাবু তত ক্ষণে চলে গিয়েছেন  উলুবেড়িয়ার সভায়। সেখান থেকেই তিনি বলেন, ‘‘আদালতকে তিনটি তারিখ জানানো হয়েছিল—২২, ২৪ এবং ২৬ ডিসেম্বর। নির্ধারিত সময়েই যাত্রা শুরু করতে চাই। এ বিষয়ে কেন্দ্রের সঙ্গে আলোচনা করেই চূড়ান্ত সিদ্ধান্ত হবে।’’ উল্টো দিকে, জাতীয় গ্রন্থাগারের প্রেক্ষাগৃহ থেকে বেরিয়ে দলের কেন্দ্রীয় সম্পাদক রাহুল সিংহ বলেন, ‘‘২৬ থেকে ৩০ ডিসেম্বরের মধ্যে যাত্রা শুরু হবে। বৈঠকে এমনই আলোচনা হয়েছে। কেন্দ্রের সঙ্গে আলোচনা চলছে।’’ সূত্রের খবর, বৈঠক চলাকালীন সেখান থেকেই দলের কেন্দ্রীয় নেতা শিবপ্রকাশ সর্বভারতীয় সাধারণ সম্পাদক (সংগঠন) রামলালকে ফোন করেন। আদালতের রায় জেনে রামলাল বলেন, ২৫ ডিসেম্বর অটলবিহারী বাজপেয়ীর জন্মদিন। ওই দিনই যাত্রা শুরু করা উচিত। যদিও ২৫ তারিখ বড়দিন বলে কোনও কোনও রাজ্য নেতা তাতে দ্বিমত পোষণ করেন। কিন্তু রামলাল নিজের মতে অনড় থাকেন। এ দিকে বৈঠক শেষে দলের কেন্দ্রীয় পর্যবেক্ষক কৈলাস বিজয়বর্গীয় বলেন, ‘‘২৮, ২৯ এবং ৩১ ডিসেম্বর যাত্রার সম্ভাব্য দিন ঠিক হয়েছে। তবে চূড়ান্ত সিদ্ধান্ত জানাবে কেন্দ্র।’’ অন্য দিকে, আদালতের রায় জানার পর দিল্লিতে বিজেপির সর্বভারতীয় সাধারণ সম্পাদক ভূপেন্দ্র যাদব বলেন, ‘‘মমতার সরকার নিজেদের ব্যর্থতা ঢাকতে বিজেপিকে ঠেকানোর চেষ্টা করছে। প্রশাসনিক নিয়ম মেনে আমাদের যাত্রা দ্রুত শুরু হবে।’’ এর আগে অবশ্য ২১ জানুয়ারি থেকে পরিবর্তিত যাত্রার একটি পরিকল্পনা করেছিল রাজ্য দল। সেই মতো কেন্দ্রের সঙ্গে আলোচনাও হয়েছিল। বছর শেষের উৎসব, গঙ্গাসাগর মেলা এবং মাধ্যমিক পরীক্ষার কথা মাথায় রেখে যাত্রা ছোট করার পরিকল্পনাও হয়েছিল। সূত্রের খবর, এ দিনের রায়ের পর সেই সব পরিকল্পনা থেকে সরে এসেছেন বিজেপি নেতৃত্ব। খবর, দলের সর্বভারতীয় সভাপতি অমিত শাহ স্পষ্ট জানিয়ে দিয়েছেন, যাত্রা ছোট করার প্রশ্নই ওঠে না। সুতরাং জানুয়ারি পর্যন্ত অপেক্ষা করা হবে না।